# ไฮน์ริช ฮิมเลอร์

| ไฮน์ริช ฮิมเลอร์ |
| --- |
| Heinrich Himmler |
| ไฮน์ริช ฮิมเลอร์ ในปี 1942 |
|  |
| *ไรชส์ฟือเรอร์-เอ็สเอ็ส* คนที่ 4 |
| **ดำรงตำแหน่ง** 6 มกราคม 1929 – 29 เมษายน 1945 |
| ผู้นำ | อดอล์ฟ ฮิตเลอร์ |
| ก่อนหน้า | แอร์ฮาร์ด ไฮเดิน |
| ถัดไป | คาร์ล ฮันเคอ |
| รัฐมนตรีว่าการกระทรวงมหาดไทย |
| **ดำรงตำแหน่ง** 24 สิงหาคม 1943 – 29 เมษายน 1945 |
| หัวหน้ารัฐบาล | อดอล์ฟ ฮิตเลอร์ |
| ก่อนหน้า | วิลเฮล์ม ฟริค |
| ถัดไป | วิลเฮล์ม ชตุคอาร์ท |
| ผู้บัญชาการตำรวจเยอรมัน |
| **ดำรงตำแหน่ง** 17 มิถุนายน 1936 – 29 เมษายน 1945 |
| ก่อนหน้า | *( สถาปนาขึ้น )* |
| ถัดไป | คาร์ล ฮังเคอ |
|  |
| ข้อมูลส่วนบุคคล |
| เกิด | ไฮน์ริช ลูอิทพ็อลท์ ฮิมเลอร์ 7 ตุลาคม ค.ศ. 1900 มิวนิก ราชอาณาจักรบาวาเรีย เยอรมนี |
| เสียชีวิต | 23 พฤษภาคม ค.ศ. 1945(1945-05-23) (44 ปี) ลือเนอบวร์ค นีเดอร์ซัคเซิน, เยอรมนี |
| พรรคการเมือง |  พรรคนาซี |
| คู่สมรส | มากาเร็ท ฮิมเลอร์ |
| บุตร | 3 คน |
| วิชาชีพ | นักปฐพีวิทยา |
| ลายมือชื่อ |  |
| ยศที่ได้รับการแต่งตั้ง |
| รับใช้ |  เยอรมนี |
| สังกัด | กองทัพบกบาวาเรีย |
| ประจำการ | ค.ศ. 1917–18 |
| ยศ | *ฟาเนินยุงเกอร์* |
| ผ่านศึก | สงครามโลกครั้งที่หนึ่ง และ สงครามโลกครั้งที่สอง |
|  |

**ไฮน์ริช ลูอิทพ็อลท์ ฮิมเลอร์** (เยอรมัน: *Heinrich Luitpold Himmler*) เป็นหนึ่งในผู้นำพรรคนาซีในประเทศเยอรมนี และดำรงตำแหน่ง *ไรชส์ฟือเรอร์-เอ็สเอ็ส* ขององค์การ *ชุทซ์ชตัฟเฟิล* (เอ็สเอ็ส) รับผิดชอบด้านการคุมกำลังวัฟเฟิน-เอ็สเอ็สทั้งหมดในไรช์ เขาเป็นหนึ่งในผู้ทรงอิทธิพลที่สุดในไรช์ และเป็นผู้รับผิดชอบโดยตรงในการทำฮอโลคอสต์ชาวยิว ซึ่งสังหารชาวยิวกว่าหกล้านคน

ฮิมเลอร์เกิดเมื่อวันที่ 7 ตุลาคม ค.ศ. 1900 ในครอบครัวคาทอลิกชนชั้นกลางในเมืองมิวนิก เป็นบุตรคนที่สองในบ้าน บิดาเป็นครูในราชสำนักบาวาเรีย มารดาผู้เคร่งศาสนา ฮิมเลอร์เข้าโรงเรียนในเมืองลันทซ์ฮูทซึ่งบิดาเป็นรองครูใหญ่อยู่ที่นั่น เขาเป็นเด็กที่เรียนเก่งแต่มีสุขภาพไม่ดี เขาป่วยเกี่ยวกับกระเพาะอาหารและมีอาการป่วยอื่น ๆ ร่วม ในวัยเด็กเขาพยายามออกกำลังกายทุกวันเพื่อจะแข็งแรงขึ้น เขามีภาพลักษณ์ในวัยเด็กเป็นเด็กเรียนที่ไม่ค่อยเข้าสังคม

ฮิมเลอร์เคยรับใช้จักรวรรดิเยอรมันโดยการเป็นทหารในกองพันสำรองในช่วงสงครามโลกครั้งที่หนึ่ง หลังจากนั้นก็เข้าศึกษาด้านปฐพีวิทยา และเข้าร่วมกับพรรคนาซีใน ค.ศ. 1923 เมื่อพรรคนาซีล้มเหลวในการทำรัฐประหารโรงเบียร์ ฮิตเลอร์และบรรดาผู้นำของพรรคนาซีต่างถูกรัฐบาลจับกุมและต้องโทษจำคุก ฮิมเลอร์รอดคุกมาได้เนื่องจากพยานหลักฐานไม่เพียงพอ หลังพรรคนาซีเริ่มมีอำนาจ ในปี ค.ศ. 1929 ฮิตเลอร์ก็แต่งตั้งให้เขาเป็น *ไรชส์ฟือเรอร์-เอ็สเอ็ส* โดยตลอด 16 ปีที่เขาดำรงตำแหน่งนี้ เขาได้ทำให้หน่วยเอ็สเอ็สมีกำลังพลเพิ่มขึ้น จาก 290 นายเป็นกว่าล้านนาย เขาจัดตั้งค่ายกักกันนาซีตามคำสั่งของฮิตเลอร์ เขามีทักษะในการบริหารองค์กรและคัดเลือกคนเก่ง ๆเข้ามาทำงาน อาทิ ไรน์ฮาร์ด ฮายดริช เป็นต้น ในปีค.ศ. 1943 ฮิมเลอร์ได้ดำรงตำแหน่งควบทั้งผู้บัญชาการตำรวจและรัฐมนตรีมหาดไทย คอยควบคุมดูแลหน่วยรักษาความสงบเรียบร้อยและกำลังตำรวจทั้งหมดในไรช์ รวมถึงหน่วย เกสตาโพ (ตำรวจลับ)

ฮิมเลอร์มีความสนใจในด้านโหราศาสตร์และสิ่งลี้ลับ เขาได้ก่อตั้งองค์กร *อาเนินแอร์เบอ* (*Ahnenerbe*) เพื่อทำการวิจัยเกี่ยวกับพันธุ์ศาสตร์, ภูมิศาสตร์การเมือง, นิรุกติศาสตร์, มานุษยวิทยา, ประวัติศาสตร์, โบราณคดี, เทพนิยาย ตลอดจนเวทมนตร์คาถา ฮิมเลอร์มุ่งหวังใช้ผลการวิจัยเป็นเครื่องมือสนับสนุนลัทธิเชื้อชาติอารยันอันสูงส่ง มีการส่งหน่วยเพื่อสืบเสาะตามหาวัตถุในตำนานต่าง ๆ อาทิ หีบแห่งพันธสัญญา, ทวนศักดิ์สิทธิ์, จอกศักดิ์สิทธิ์

ฮิมเลอร์ยังจัดจัดตั้งหน่วยปฏิบัติการพิเศษ *ไอน์ซัทซ์กรุพเพิน* (*Einsatzgruppen*) และสั่งสร้างค่ายมรณะหลายแห่ง ด้วยการอำนวยความสะดวกของฮิมเลอร์นี้เอง ทำให้ชาวยิวกว่า 6 ล้านคนและชาวโรมานีอีกราว 2 ถึง 5 แสนคนถูกสังหารอย่างเหี้ยมโหด และตลอดช่วงการเรืองอำนาจของนาซี มีพลเรือนถูกสังหารไปราว 11 ถึง 14 ล้านคน ส่วนมากเป็นพลเรือนชาวโปแลนด์และโซเวียตรัสเซีย

ปลายสงครามโลกครั้งที่สอง ฮิมเลอร์ตระหนักว่าเยอรมนีกำลังจะแพ้สงคราม เขาจึงแอบเจรจาสันติภาพกับผู้แทนฝ่ายสัมพันธมิตรอย่างลับ ๆ เมื่อสถานีวิทยุบีบีซีแฉเรื่องนี้ในวันที่ 28 เมษายน ค.ศ. 1945 ฮิตเลอร์ก็สั่งปลดเขาจากทุกตำแหน่งและมีคำสั่งให้ตามจับกุมเขา หลังกรุงเบอร์ลินถูกโซเวียตตีแตก​ในวันที่ 30 เมษายน ค.ศ. 1945 ฮิมเลอร์ก็แฝงตัวเป็นพลเรือนเดินทางไปอย่างไร้จุดหมาย เขาถูกด่านตรวจของโซเวียตกักตัวไว้ในวันที่ 21 พฤษภาคม และถูกส่งตัวให้กับหน่วยทหารอังกฤษในเมืองลือเนอบวร์คในวันที่ 23 พฤษภาคม เขาถูกสอบสวนและรับสารภาพว่าตัวเองเป็นใคร ขณะที่ถูกแพทย์อังกฤษพิสูจน์อัตลักษณ์นั่นเอง เขาก็กัดไซยาไนด์ที่ซ่อนไว้ในปากและเสียชีวิตลงในเวลา 15 นาที ร่างของเขาถูกเผาบริเวณใกล้กับเมืองลือเนอบวร์ค

## อ้างอิง

## แหล่งข้อมูลอื่น

 วิกิมีเดียคอมมอนส์มีสื่อเกี่ยวกับ Heinrich Himmler

* List of Himmler speeches A very detailed list of Himmler speeches including online sources and material in the U.S. National Archives. Article numbers in the archives are listed for professional scholars.
* Heinrich Himmler at the NNDB
* *Die Schutzstaffel als antibolschewistische Kampforganisation* An essay by Himmler
* About Heinrich Himmler เก็บถาวร 2013-10-12 ที่ เวย์แบ็กแมชชีน
* งานโดยหรือเกี่ยวกับ ไฮน์ริช ฮิมเลอร์ ในห้องสมุดต่าง ๆ ในแคตาลอกของเวิลด์แคต